K. Cibulková, poslankyňa: (2008-07-01):
Zákonník práce sa prijatím môjho pozmeňujúceho návrhu nijako nezmení, len prijaté ustanovenia sa budú vzťahovať na profesionálnych športovcov. Podľa európskeho práva, čo vyplýva aj z viacero rozhodnutí Európskeho súdneho dvora, sa profesionálni športovci v kolektívnych športoch považujú za zamestnancov. Právna úprava upravujúca postavenie profesionálneho športovca v pracovnoprávnych vzťahoch bola obsahom už i predkladaného návrhu zákona, ktorý sme predkladali v júni 2007. A nikto vtedy z poslancov koalície ani z ministerstva nevyjadril k tomuto návrhu žiadne odborné výhrady. Takže dovoľte, aby som teda pokračovala v čítaní mnou predloženého pozmeňujúceho návrhu. Paragraf 13 Pracovnoprávne vzťahy profesionálneho športovca: Odsek 1: „Pracovná športová zmluva sa uzatvára na určitú dobu. Trvanie pracovného pomeru sa môže dohodnúť najviac na päť rokov.“ Odsek 2: „Pracovný pomer možno opätovne dojednávať najviac päťkrát za sebou. Za opätovne dojednaný pracovný pomer sa považuje pracovný pomer, ktorý má vzniknúť pred uplynutím dvanástich mesiacov po skončení predchádzajúceho pracovného pomeru medzi tými istými účastníkmi.“ Odsek 3: „Pracovná športová zmluva sa musí uzatvoriť písomne, inak je neplatná.“ Odsek 4: „Pracovná športová zmluva obsahuje okrem náležitostí uvedených v osobitnom predpise najmä a) dobu trvania zamestnaneckého pomeru, b) spôsob skončenia zamestnaneckého pomeru, najmä výpovedné dôvody obidvoch zmluvných strán, c) podmienky poskytovania dovolenky.“ Odsek 5: „Na pracovnoprávne vzťahy profesionálnych športovcov sa nevzťahuje a) výpoveď zo strany zamestnanca; profesionálny športovec môže dať výpoveď len z dôvodov, ktoré sú dohodnuté v pracovnej zmluve, b) výpoveď zo strany zamestnávateľa, ak sa zamestnanec stane nadbytočným na základe rozhodnutia zamestnávateľa alebo príslušného orgánu o zmene jeho úloh, o zmene technického vybavenia alebo o iných organizačných zmenách, c) skončenie pracovného pomeru dohodnutého na určitý čas, ak zamestnanec pokračuje po uplynutí dohodnutej doby s vedomím zamestnávateľa ďalej vo vykonávaní prác, d) skončenie pracovného pomeru v skúšobnej lehote, e) odstupné a odchodné; zamestnancovi, s ktorým zamestnávateľ skončil pracovný pomer výpoveďou z dôvodu zrušenia športového klubu alebo z dôvodu jeho premiestnenia, alebo z dôvodu premiestnenia jeho časti, patrí pri skončení pracovného pomeru odstupné alebo odchodné, ktoré sa dohodne v pracovnej zmluve, f) preradenie na inú prácu, g) rozvrhnutie pracovného času; rozvrhnutie pracovného času sa môže dohodnúť v pracovnej zmluve, h) nepretržitý odpočinok v týždni; zamestnávateľ rozvrhne pracovný čas tak, aby zamestnanec mal 35 hodín nepretržitého odpočinku v týždni, ak v odôvodnených prípadoch nie je možné poskytnúť takýto nepretržitý odpočinok, zamestnávateľ je povinný tento odpočinok poskytnúť kumulovane v najbližších 14 dňoch, nepretržitý odpočinok v týždni sa môže určiť v pracovnej zmluve, i) pracovná pohotovosť i práca nadčas, j) dovolenka na zotavenie; počet dní dovolenky na zotavenie a podmienky jej čerpania sa určia v pracovnej zmluve, pričom minimálna výmera dovolenky na zotavenie je najmenej štyri týždne, k) mzda za prácu nadčas, mzdové zvýhodnenie a náhrada mzdy za sviatok, za nočnú prácu a za prácu v sťaženom a zdraviu škodlivom prostredí, mzda pri chybnej práci a naturálna mzda, l) normovanie práce, m) stravovanie zamestnancov.“ Paragraf 14 Vznik pracovného pomeru mladistvého športovca: „Športový klub alebo športový zväz môže uzatvoriť športovú zmluvu s mladistvým športovcom, ktorý dovŕšil 15 rokov veku, iba po predchádzajúcom písomnom súhlase jeho zákonného zástupcu.“ Paragraf 15 Dočasné pridelenie mladistvého športovca: „Písomná dohoda o dočasnom pridelení uzatvorená medzi športovým klubom alebo športovým zväzom a profesionálnym športovcom musí obsahovať predchádzajúci písomný súhlas zákonného zástupcu s dočasným pridelením, ak ide o mladistvého športovca, ktorý dovŕšil 15 rokov veku.“ Paragraf 16 Okamžité skončenie športovej zmluvy profesionálnym športovcom: Odsek 1: „Profesionálny športovec môže okamžite skončiť športovú zmluvu, ak a) podľa lekárskeho posudku nemôže ďalej vykonávať športovú činnosť bez vážneho ohrozenia svojho zdravia, b) športový klub alebo športový zväz mu nevyplatil mzdu alebo náhradu mzdy, alebo ich časť do 15 dní po uplynutí jej splatnosti, c) je bezprostredne ohrozený jeho život a zdravie, d) existujú iné dôvody uvedené v pracovnej športovej zmluve.“ Odsek 2: „Profesionálny športovec môže podľa odseku 1 okamžite skončiť pracovnú športovú zmluvu v lehote jedného mesiaca odo dňa, keď sa o dôvode dozvedel, najneskôr však od jedného roka odo dňa, keď tento dôvod vznikol.“ Odsek 3: „Profesionálny športovec, ktorý okamžite skončil športovú zmluvu, má nárok na náhradu mzdy vo výške dvojnásobku jeho priemerného mesačného zárobku.“ Paragraf 17 Povinnosti profesionálneho športovca: „Profesionálny športovec je povinný najmä a) dodržiavať športové pravidlá príslušného športového odvetvia, b) dodržiavať športový poriadok športového klubu alebo športového zväzu, c) podľa charakteru športového odvetvia zúčastniť sa aspoň raz ročne na preventívnej lekárskej prehliadke u telovýchovného lekára, d) zúčastniť sa na kontrole zdravotnej spôsobilosti, e) zdržať sa používania dopingových látok a podľa pravidiel ustanovených v medzinárodnej zmluve sa podrobiť dopingovej kontrole.“ Paragraf 18 Povinnosti športového klubu a športového zväzu: „Športový klub alebo športový zväz je povinný najmä a) zabezpečiť znalosť športových pravidiel príslušného športového odvetvia profesionálnym športovcom, b) poskytovať profesionálnemu športovcovi športovú výbavu nevyhnutnú na výkon športovej činnosti.“ Paragraf 19 Zodpovednosť za porušenie povinnosti profesionálneho športovca: Odsek 1: „Za závažné porušenie povinnosti profesionálneho športovca sa považuje konanie, ktorého škodlivosť je zvýšená vzhľadom na povahu porušenej povinnosti, spôsob konania alebo opomenutia, mieru zavinenia, opakované previnenie alebo na inú priťažujúcu okolnosť.“ Odsek 2: „Za porušenie povinnosti možno profesionálnemu športovcovi uložiť tieto opatrenia: a) písomné napomenutie alebo b) zníženie nenárokovateľnej zložky mzdy najviac na tri mesiace.“ Odsek 3: „Za závažné porušenie povinnosti možno profesionálnemu športovcovi uložiť tieto opatrenia: a) zníženie nenárokovateľnej zložky mzdy najviac na šesť mesiacov, b) odobratie nenárokovateľnej zložky mzdy, c) danie výpovede a d) okamžité skončenie pracovného pomeru.“ Paragraf 20 Dohoda o výkone športovej práce: „Dohodu o výkone športovej práce môže športový zväz alebo športový klub uzatvoriť so športovým odborníkom, alebo športovým reprezentantom, ak predpokladaný rozsah športovej práce neprekračuje 500 hodín v kalendárnom roku.“ Vážené kolegyne a kolegovia, podporením tohto pozmeňujúceho návrhu pomôžete slovenskému profesionálnemu športu, pomôžete každému jednému profesionálnemu športovcovi. Som si istá, že za našu pomoc nám budú zo srdca vďační a snáď sa nám odmenia i nejakým tým výraznejším medzinárodným úspechom. Ďakujem za pozornosť. (Potlesk.)